title: Препоръка (ЕС) 2022/495 на Комисията от 25 март 2022 година относно мониторинга на наличието на фуран и алкилфурани в храните

text:
               28.3.2022

               BG

               Официален вестник на Европейския съюз

               L 100/60

      ПРЕПОРЪКА (ЕС) 2022/495 НА КОМИСИЯТА
      от 25 март 2022 година
      относно мониторинга на наличието на фуран и алкилфурани в храните
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 292 от него,
      като има предвид, че:

                  (1)

                  Фуранът и алкилфураните, които включват метилфурани като 2-метилфуран, 3-метилфуран и 2,5-диметилфуран, са замърсители, които се образуват в процеса на термична обработка на храните.

                  (2)

                  През 2017 г. Експертната група по замърсителите в хранителната верига към Европейския орган за безопасност на храните (ЕОБХ) прие научно становище относно рисковете за общественото здраве (1) във връзка с наличието на фуран и метилфурани в храните. Той стигна до заключението, че настоящите нива на експозиция на фуран представляват заплаха за здравето. Що се отнася до метилфураните, в становището се стига до заключението, че те могат значително да увеличат общата експозиция на фуран и алкилфурани и следователно да увеличат степента на заплаха за здравето. Въпреки това, тъй като липсват данни за наличието на метилфурани в храните, ЕОБХ препоръча да се предоставят допълнителни данни в тази област. По-специално се съобщава, че фуранът и алкилфураните се срещат в кафе, детски храни в бурканчета, готова за консумация супа, чипс на картофена основа, плодови сокове, зърнени закуски, бисквити, крекери и хрупкав хляб.

                  (3)

                  Количествата 2-метилфуран и 3-метилфуран могат да бъдат надеждно определени с наличните понастоящем методи за анализ, като същевременно е необходимо да се положат допълнителни усилия за постигане на надежден анализ на 2,5-диметилфуран. Ако обаче използваният метод за анализ го позволява, би било целесъобразно да се анализира и да се определи количествено 2,5-диметилфуранът и да се докладват данните.

                  (4)

                  Освен това наскоро в научната литература беше посочено наличието на замърсители в храните, свързани с алкилфурани, различни от метилфурани, като 2-пентилфуран и 2-етилфуран. Поради това би било целесъобразно да се анализират и да се определят количествено такива допълнителни алкилфурани (различни от метилфурани), при условие че методът за анализ е надежден за тази цел.

                  (5)

                  Резултатите от мониторинга на фуран и алкилфурани трябва да бъдат надеждни и съпоставими. Поради това е целесъобразно да бъдат предоставени инструкции относно вземането на проби и аналитичните критерии за оценка.

                  (6)

                  ЕОБХ има мандат от Европейската комисия да събира всички налични данни за наличието на химически замърсители в храните и фуражите. Тези данни се използват в научните становища и в докладите на ЕОБХ относно замърсителите в храните и фуражите.

                  (7)

                  Поради това е целесъобразно да се препоръча фуранът и алкилфураните в храните да бъдат наблюдавани и данните да бъдат докладвани на ЕОБХ,

            ПРИЕ НАСТОЯЩАТА ПРЕПОРЪКА:

                  1.

                  Държавите членки следва, с активното участие на стопанските субекти в областта на храните, да извършват мониторинг на фуран, 2-метилфуран и 3-метилфуран в храните, по-специално в кафе, детски храни в бурканчета (включително бебешки храни в кутии, тубички и пликчета), готови за консумация супи, чипс на картофена основа, плодови сокове, зърнени закуски, бисквити, крекери и хрупкав хляб.

                  2.

                  С цел да се гарантира, че пробите са представителни, държавите членки следва да спазват процедурите за вземане на проби, предвидени в част Б от приложението към Регламент (ЕО) № 333/2007 на Комисията (2). Стопанските субекти в областта на храните следва също така да прилагат тази процедура за вземане на проби или еквивалентна процедура за вземане на проби, като гарантират, че пробата е представителна.

                  3.

                  За анализа на фуран, 2-метилфуран и 3-метилфуран в кафе и детски храни в бурканчета държавите членки и стопанските субекти в областта на храните следва да използват метод, който отговаря на следните критерии:

                                 Параметър

                                 Критерий

                              Специфичност

                              Без матрични или спектрални пречения

                              Стандартни проби

                              Под границата на откриване (LOD)

                              Повторяемост (RSDr)

                              0,66 пъти RSDR, получена по (промененото) уравнение на Хорвиц

                              Възпроизводимост (RSDR)

                              Получена по (промененото) уравнение на Хорвиц

                              Аналитичен добив

                              80—110 %

                              Граница на откриване (LOD)

                              Три десети от LOQ

                              Граница на количествено определяне (LOQ)

                              За кафе: не повече от 20 μg/kg
                              За детски храни в бурканчета: 5 μg/kg

                        За анализа на фуран в храни, различни от кафе и детски храни в бурканчета, държавите членки и стопанските субекти в областта на храните следва да използват метод, който отговаря на тези критерии, а границата на количествено определяне (LOQ) не следва да надвишава 5 μg/kg.
                  За анализа на 2-метилфуран и 3-метилфуран в храни, различни от кафе и детски храни в бурканчета, лабораториите следва да имат въведени процедури за контрол на качеството, за да се гарантира надеждността на получените аналитични резултати, при които границата на количествено определяне (LOQ) не следва да надвишава 5 μg/kg.

                  4.

                  Ако използваният метод за анализ позволява определянето на алкилфурани, различни от 2-метилфуран и 3-метилфуран, държавите членки и стопанските субекти в областта на храните следва да определят тези алкилфурани.

                  5.

                  Държавите членки и стопанските субекти в областта на храните следва да предоставят резултатите от мониторинга на ЕОБХ до 30 юни всяка година в съответствие с изискванията на насоките на ЕОБХ относно стандартното описание на пробата за храни и фуражи („Guidance on Standard Sample Description (SSD) for Food and Feed“) и с допълнителните специфични изисквания за докладване (3) на ЕОБХ.

         Съставено в Брюксел на 25 март 2022 година.

               За Комисията

            Stella KYRIAKIDES

               Член на Комисията

         (1)  Експертна група на ЕОБХ по замърсителите в хранителната верига (CONTAM), Научно становище относно рисковете за общественото здраве, свързани с наличието на фуран и метилфурани в храните. EFSA Journal (Бюлетин на ЕОБХ) 2017;15(10):5005, стр. 142. https://doi.org/10.2903/j.efsa.2017,5005

         (2)  Регламент (ЕО) № 333/2007 на Комисията от 28 март 2007 г. за определяне на методите за вземане на проби и анализ за официалния контрол върху съдържанието на олово, кадмий, живак, неорганичен калай, 3-MCPD и бензо[a]пирен в храни (ОВ L 88, 29.3.2007 г., стр. 29).

         (3)  https://www.efsa.europa.eu/en/call/call-continuous-collection-chemical-contaminants-occurrence-data-0


title: Препоръка (ЕС) 2021/1459 на Съвета от 9 септември 2021 година за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение

text:
                  10.9.2021

                  BG

                  Официален вестник на Европейския съюз

                  L 320/1

         ПРЕПОРЪКА (ЕС) 2021/1459 НА СЪВЕТА
         от 9 септември 2021 година
         за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, букви б) и д) и член 292, първо и второ изречение от него,
         като има предвид, че:

                     (1)

                     На 30 юни 2020 г. Съветът прие препоръка относно временното ограничение на неналожителните пътувания в ЕС и възможното премахване на това ограничение (1) („препоръката на Съвета“).

                     (2)

                     Впоследствие Съветът прие препоръки (ЕС) 2020/1052 (2), (ЕС) 2020/1144 (3), (ЕС) 2020/1186 (4), (ЕС) 2020/1551 (5), (ЕС) 2020/2169 (6), (ЕС) 2021/89 (7), (ЕС) 2021/132 (8), (ЕС) 2021/767 (9), (ЕС) 2021/892 (10), (ЕС) 2021/992 (11), (ЕС) 2021/1085 (12), (ЕС) 2021/1170 (13) и (ЕС) 2021/1364 (14) за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение.

                     (3)

                     На 20 май 2021 г. Съветът прие Препоръка (ЕС) 2021/816 за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение (15), за да актуализира критериите, използвани за оценка на това дали неналожителните пътувания от трети държави са безопасни и следва да бъдат разрешени.

                     (4)

                     Препоръката на Съвета предвижда, че считано от 1 юли 2020 г., държавите членки следва по координиран начин постепенно да премахнат временното ограничение на неналожителните пътувания в ЕС по отношение на лицата, пребиваващи в третите държави, изброени в приложение I към препоръката на Съвета. На всеки две седмици списъкът на третите държави, посочени в приложение I, следва да се преразглежда и при необходимост може да се актуализира от Съвета след тесни консултации с Комисията и съответните агенции и служби на ЕС вследствие на цялостна оценка въз основа на методиката, критериите и информацията, посочени в препоръката на Съвета.

                     (5)

                     Впоследствие в рамките на Съвета се проведоха обсъждания, в тесни консултации с Комисията и съответните агенции и служби на ЕС, относно преразглеждането на списъка на третите държави, поместен в приложение I към препоръката на Съвета, и при прилагане на критериите и методиката, определени в препоръката на Съвета, изменена с Препоръка (ЕС) 2021/816. В резултат от тези обсъждания списъкът на третите държави, поместен в приложение I, следва да бъде изменен. По-специално Уругвай следва да бъде добавен в списъка, а Албания, Армения, Азербайджан, Бруней Даруссалам, Япония и Сърбия следва да бъдат заличени от списъка.

                     (6)

                     Граничният контрол е от интерес не само за държавата членка, на чиято външна граница се извършва, но и за всички държави членки, премахнали вътрешния граничен контрол. Поради това държавите членки следва да гарантират, че мерките, които се предприемат по външните граници, са координирани, за да се осигури безпроблемното функциониране на Шенгенското пространство. За тази цел, считано от 9 септември 2021 г., държавите членки следва да продължат да премахват по координиран начин временното ограничение на неналожителните пътувания към ЕС по отношение на лицата, пребиваващи в третите държави, специалните административни райони и други образувания и териториални власти, изброени в приложение I към препоръката на Съвета, изменена с настоящата препоръка.

                     (7)

                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към ДФЕС, Дания не участва в приемането на настоящата препоръка и не е обвързана от нея, нито от нейното прилагане. Доколкото тази препоръка представлява развитие на достиженията на правото от Шенген, в срок от шест месеца след вземането на решение от Съвета относно настоящата препоръка Дания взема решение, в съответствие с член 4 от посочения протокол, дали да я приложи.

                     (8)

                     Настоящата препоръка представлява развитие на разпоредбите на достиженията на правото от Шенген, в които Ирландия не участва, в съответствие с Решение 2002/192/ЕО на Съвета (16). Следователно Ирландия не участва в нейното приемане и не е обвързана от нея, нито от нейното прилагане.

                     (9)

                     По отношение на Исландия и Норвегия настоящата препоръка представлява развитие на разпоредбите на достиженията на правото от Шенген по смисъла на Споразумението, сключено от Съвета на Европейския съюз, от една страна, и Република Исландия и Кралство Норвегия, от друга страна, за асоциирането на последните в процеса на изпълнение, прилагане и развитие на достиженията на правото от Шенген, които попадат в областта, посочена в член 1, буква А от Решение 1999/437/ЕО на Съвета (17).

                     (10)

                     По отношение на Швейцария настоящата препоръка представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (18), във връзка с член 3 от Решение 2008/146/ЕО на Съвета (19).

                     (11)

                     По отношение на Лихтенщайн настоящата препоръка представлява развитие на разпоредбите на достиженията на правото от Шенген по смисъла на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (20), във връзка с член 3 от Решение 2011/350/ЕС (21),

               ПРИЕ НАСТОЯЩАТА ПРЕПОРЪКА:
         Препоръка (ЕС) 2020/912 на Съвета, изменена с препоръки (ЕС) 2020/1052, (ЕС) 2020/1144, (ЕС) 2020/1186, (ЕС) 2020/1551, (ЕС) 2020/2169, (ЕС) 2021/89, (ЕС) 2021/132, (ЕС) 2021/767, (ЕС) 2021/816, (ЕС) 2021/892, (ЕС) 2021/992, (ЕС) 2021/1085, (ЕС) 2021/1170 и (ЕС) 2021/1346, относно временното ограничение на неналожителните пътувания в ЕС и възможното премахване на това ограничение се изменя, както следва:

                     (1)

                     Първа алинея на точка 1 от препоръката на Съвета се заменя със следното:

                                 „1.

                                 Считано от 9 септември 2021 г., държавите членки следва по координиран начин постепенно да премахнат временното ограничение на неналожителните пътувания към ЕС по отношение на лицата, пребиваващи в третите държави, изброени в приложение I.“

                     (2)

                     Приложение I към препоръката се заменя със следното:

                           „ПРИЛОЖЕНИЕ I
                           Трети държави, специални административни райони и други образувания и териториални власти, пребиваващите в които лица следва да не бъдат засегнати от временното ограничение на неналожителните пътувания към ЕС по външните граници:
                           I.   ДЪРЖАВИ

                                       1.

                                       АВСТРАЛИЯ

                                       2.

                                       БОСНА И ХЕРЦЕГОВИНА

                                       3.

                                       КАНАДА

                                       4.

                                       ЙОРДАНИЯ

                                       5.

                                       НОВА ЗЕЛАНДИЯ

                                       6.

                                       КАТАР

                                       7.

                                       РЕПУБЛИКА МОЛДОВА

                                       8.

                                       САУДИТСКА АРАБИЯ

                                       9.

                                       СИНГАПУР

                                       10.

                                       ЮЖНА КОРЕЯ

                                       11.

                                       УКРАЙНА

                                       12.

                                       УРУГВАЙ

                                       13.

                                       КИТАЙ (*1)

                                 II.   СПЕЦИАЛНИ АДМИНИСТРАТИВНИ РАЙОНИ НА КИТАЙСКАТА НАРОДНА РЕПУБЛИКА

                                       Специален административен район Хонконг

                                       Специален административен район Макао

                                 III.   ОБРАЗУВАНИЯ И ТЕРИТОРИАЛНИ ВЛАСТИ, КОИТО НЕ СА ПРИЗНАТИ ЗА ДЪРЖАВИ ОТ ПОНЕ ЕДНА ДЪРЖАВА ЧЛЕНКА

                                       Тайван

                        (*1)  При условие че има потвърждение за реципрочност."

            Съставено в Брюксел на 9 септември 2021 година.

                  За Съвета

                  Председател

               G. DOVŽAN

            (1)  ОВ L 208I, 1.7.2020 г., стр. 1.

            (2)  ОВ L 230, 17.7.2020 г., стр. 26.

            (3)  ОВ L 248, 31.7.2020 г., стр. 26.

            (4)  ОВ L 261, 11.8.2020 г., стр. 83.

            (5)  ОВ L 354, 26.10.2020 г., стр. 19.

            (6)  ОВ L 431, 21.12.2020 г., стр. 75.

            (7)  ОВ L 33, 29.1.2021 г., стр. 1.

            (8)  OВ L 41, 4.2.2021 г., стр. 1.

            (9)  OВ L 165I, 11.5.2021 г., стр. 66.

            (10)  OВ L 198, 4.6.2021 г., стр. 1.

            (11)  ОВ L 221, 21.6.2021 г., стр. 12.

            (12)  OВ L 235, 2.7.2021 г., стр. 27.

            (13)  ОВ L 255, 16.7.2021 г., стр. 3.

            (14)  ОВ L 306, 31.8.2021 г., стр. 4.

            (15)  ОВ L 182, 21.5.2021 г., стр. 1.

            (16)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

            (17)  OВ L 176, 10.7.1999 г., стр. 31.

            (18)  ОВ L 53, 27.2.2008 г., стр. 52.

            (19)  Решение 2008/146/ЕО на Съвета от 28 януари 2008 г. за сключване от името на Европейската общност на Споразумение между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (ОВ L 53, 27.2.2008 г., стр. 1).

            (20)  ОВ L 160, 18.6.2011 г., стр. 21.

            (21)  Решение 2011/350/ЕС на Съвета от 7 март 2011 г. за сключване от името на Европейския съюз на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, по отношение на премахването на проверките по вътрешните граници и движението на хора (ОВ L 160, 18.6.2011 г., стр. 19).


title: Препоръка на Европейската централна Банка от 7 септември 2021 година до Съвета на Европейския съюз относно външните одитори на Banca d’Italia (ЕЦБ/2021/41) 2021/C 370/01

text:
               15.9.2021

               BG

               Официален вестник на Европейския съюз

               C 370/1

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА
      от 7 септември 2021 година
      до Съвета на Европейския съюз относно външните одитори на Banca d’Italia
      (ЕЦБ/2021/41)
      (2021/C 370/01)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Устава на Европейската система на централните банки и на Европейската централна банка, и по-специално член 27.1 от него,
      като има предвид, че:

                  (1)

                  Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

                  (2)

                  Мандатът на сегашните външни одитори на Banca d’Italia, BDO Italia S.p.A., изтече след одита за финансовата 2020 година. Поради това е необходимо да се назначат външни одитори за периода, започващ от финансовата 2021 година.

                  (3)

                  Banca d’Italia избра Deloitte & Touche S.p.A. за свои външни одитори за финансовите години от 2021 до 2022,

            ПРИЕ НАСТОЯЩАТА ПРЕПОРЪКА:
      Препоръчва се назначаването на Deloitte & Touche S.p.A. за външни одитори на Banca d’Italia за финансовите години от 2021 до 2022.

         Съставено във Франкфурт на Майн на 7 септември 2021 година.

               Председател на ЕЦБ

            Christine LAGARDE